ອິນ​ເດຍ ຈັບ ຜູ້ຕ້ອງສົງ​ໄສ ກໍ່​ການ​ຮ້າຍ ຄົນ​ສໍາຄັນ
ທາງ​ການ​ສົງ​ໄສວ່າ ​ທ້າວ Bhaktal ​​ໄດ້​ຊ່ອຍ​ລິ​ເລີ່​ມ ສ້າງ​ຕັ້ງ​ກຸ່ມ​ຫົວ​ຮຸນ​ແຮງ Mujahideen ​ຂອງ​ອິນ​ເດຍ.
ເຈົ້າໜ້າທີ່ອິນເດຍ ກ່າວວ່າ ພວກເຂົາເຈົ້າໄດ້ຈັບຜູ້ກໍ່ການ ຮ້າຍຄົນສໍາຄັນ ທີ່ຖືກກ່າວ ຫາວ່າ ມີສ່ວນພົວພັນໃນເຫດ ການວາງລະເບີດຫຼາຍໆບັ້ນຕິດຕໍ່ກັນໃນຫຼາຍໆຫົວເມືອງ ຂອງອິນເດຍ ລັດຖະມົນຕີກະຊວງພາຍໃນຂອງອິນເດຍ ທ່ານ Sushi- kumar Shine ກ່າວໃນວັນພຸດວານນີ້ວ່າ ເຈົ້າໜ້າທີ່ໄດ້ຕາມລ່າໂຕທ້າວ Yasin Bhaktal ໄປຮອດເຂດຊາຍແດນ ກໍ້າຕາເວັນອອກ ທີ່ຕິດກັບເນປາລ ເວລານີ້ ຜູ້ກ່ຽວ ກໍາລັງຖືກຕໍາຫຼວດສອບປາກຄໍາຢູ່ ທາງການສົງໄສວ່າ ທ້າວ Bhaktal ໄດ້ຊ່ອຍລິເລີ່ມສ້າງຕັ້ງກຸ່ມຫົວຮຸນແຮງ Mujahideen ຂອງອິນເດຍ ທີ່ເຈົ້າໜ້າທີ່ບາງຄົນເຊື່ອວ່າ ມີການເຊື່ອມໂຍງກັບກຸ່ມກໍ່ການຮ້າຍ Lashkar- Taiba ທີ່ມີຖານຢູ່ປາກີສຖານ ມີການເຊື່ອກັນວ່າກຸ່ມຫົວຮຸນແຮງ Mujahideen ຂອງອິນເດຍ ນັ້ນເປັນຜູ້ຮັບຜິດຊອບ ໃນການວາງລະເບີດ ຫຼາຍໆບັ້ນຕິດຕໍ່ກັນ ຊຶ່ງຮວມທັງ ການວາງລະເບີດໃນປີ 2010 ໂຈມຕີ ຮ້ານກາເຟແຫ່ງນຶ່ງ ທີ່ພວກຊາວຕ່າງຊາດນິຍົມໄປກິນດື່ມ ໃນເມືອງ Pune ທາງພາກຕາເວັນຕົກຂອງປະເທດ ທີ່ຍັງຜົນໃຫ້ມີ 17 ຄົນເສຍຊີວິດ ທາງການຍັງໄດ້ເອົາ ທ້າວ Bhaktal ຊຶ່ງຄິດກັນວ່າມີອາຍຸປະມານ 30 ກວ່າໆ ໄປພົວພັນ ກັບການໂຈມຕີ ໃນເມືອງບາງກາລໍ ແລະໄຮເດີຣາບັດ ການຈັບກຸມຜູ້ກ່ຽວມີຂຶ້ນບໍ່ດົນ ຫຼັງຈາກເຈົ້າໜ້າທີ່ໄດ້ຈັບກຸມ ທ້າວ Abdul Karim Tunda ຜູ້ຕ້ອງສົງໄສວ່າເປັນຜູ້ກໍ່ ການຮ້າຍລະດັບຫົວໜ້າອີກຄົນນຶ່ງ